Leonard Ngcobo, die DA se koukusleier in die Ugu-distrik, het vandeesweek gesê hy is diep bekommerd oor die minister van polisie, Bheki Cele, se stilswye oor die moorde. Volgens die DA is die liggame van ses vroue die afgelope paar weke in die gebied gevind. Die polisie het besonderhede oor net vyf voorvalle aan Maroela Media bevestig.
Mbele het nie gereageer op vrae of die polisie die moontlikheid ondersoek dat ŉ reeksmoordenaar verantwoordelik is nie, asook of die voorvalle gesamentlik of as afsonderlike sake ondersoek word nie.
“Die meeste misdade teen vroue word in KwaZulu-Natal gepleeg en dit is ook die sogenaamde verkragtingshoofstad van die land. Tog is Cele tjoepstil en hanteer hy nie die saak met die dringendheid wat dit verdien nie,” het Ngcobo gesê.
“Vroue sterf en hy [Cele] sal eerder konsentreer op die afdwing van onsinnige wetgewing tydens die afsonderingstydperk. Hy laat vroue in die steek deur hul lot te ignoreer en nie hul veiligheid te prioritiseer nie,” het Ngcobo gesê.